己酉夏詠月巖
作者：李曾伯
朝代：宋

paragraphs: 老蟾竊靈藥，墮魄下塵寰。
跡誤采石江，名虛巫峽山。
長風送之來，寄影千丈巖。
列壁當層雲，虛白生光寒。
婆娑仙桂影，中著孤根蟠。
宛宛學扇初，盈盈一鈎彎。
如出滄海頭，半揭烟霄端。
風雨不改度，晦朔從循環。
山靈奪天目，作此奇哉觀。
閲盡來去人，了不蒼其顔。
所欠斷鰲始，一闕難磨鑱。
憑誰駕長梯，取置懷袖間。
爲施玉斧工，修作寶鑑團。
豈無女媧之手呂翁指，運此神造應非難。
何如存我真面目，嫵媚一笑只作青山看。